મુંબઈ: ચૂંટણીના સમયગાળામાં રાજકીય પક્ષો પીઆર કંપનીઓની નિમણૂક કરે છે એ બાબત હવે સર્વસામાન્ય લોકો માટે નવી રહી નથી. જોકે આ પરંપરાને આગળ લઈ જતાં રાજકીય પક્ષોના બીજી અને ત્રીજી હરોળના નેતાઓ પણ પીઆર કંપનીઓને સોશિયલ મિડિયા, પ્રિન્ટ અને ઈલેક્ટ્રોનિક માધ્યમ વ્યવસ્થાપનના કોન્ટ્રાક્ટ આપવા લાગ્યા છે. આને કારણે પીઆર ક્ષેત્રમાં અગ્રેસર મોટી કંપનીઓ પણ આ સ્પર્ધામાં ઊતરી છે.હાલ રાજ્યનાં મુંબઈ, થાણે, નવી મુંબઈ, પુણે, નાશિક, ઔરંગાબાદ, રત્નાગિરિ શહેરોમાં સોશિયલ મિડિયા માધ્યમનો ઉપયોગ કરીને મતદારો સુધી પહોંચવાનો પ્રયાસ રાજકીય નેતાઓ અને કાર્યકરો કરી રહ્યા છે. દેશ સ્તરે મોટા પક્ષો સાથે પ્રાદેશિક નાના પક્ષો અને અપેક્ષિત ઉમેદવારો જાહેરાત કંપનીઓ, પીઆર કંપનીઓના વ્યવસ્થાપન માટે મદદ લઈ રહ્યા છે.